Post salutationem. Eddele vnde gestrenghe leve her heuetman, biszunder gunstighe gude frundt vnnde gonre. Juwer g. antwordesschriffte vp vnsze vorbreue int langhe verhalent vnlanges an vnns gefordert, hebben wy entfangen vnnde to guder mathe wol verstanden, vnder anderen int begyn vormeldende van der bur haluen, den in der misgripinghe denne etlick zolt vnde ander perselen genamen weren, dar de zake to grunde vnde widersokinghe mede vordraghen is, dat de suluen bur nicht vullenkomeliken vornoget beszunder noch iiij schepe missende syn etc. Wo danewisz, gestrenghe here, de waren saken sick tusschen den vnszenn, de mede in sodaner misgrepinghe vnde eren buren vnde vndersaten jn der fruntschop begeuen hebben, js juwer g. schriuer Erico Balken vnnde Hermen van Rethen, borgermester to Wiborch, de mede an vnde ouer der vordracht vnde vorlikinghe alsze gude middeler geweszen syn, egentlick wol witlick, szo se vor vnns willichliken mit wolberadenen mode bekant, ingetugent vnde in vnnszer stadt bocke hebben schriuen vnde antekenen laten, dat de sulue bur nicht hoger sakeden dan vp x last soltes vnde x [mark] an gelde, dat en wol betalt vnde vornoget is, des de suluen Ericus vnde Hermen ock belauet hebben, also an iuwe g. to bringende in guder touorsicht, de sulue juwer g. dar ynne ock wol zolde to frede weszen der misgrepinghe edder beschedinghe der bure haluen dar furder nicht vp to sakende. Vorhapen vnns noch ane twiuel deme so wol beschen wert, ock de misgripinghe in kriges geschefften vnde vorworenheyt togegan, anders nicht dan mit den besten vnde in der fruntschop van juwer g. zal vormerket vnnde vpgenamen werden etc. Vorder so denne juw g. berort in den suluen eren breue de salpeters haluen, dat wy ene angeholden hebben vme etliker worde, de Ericus vp der wage vor gestlick vnde wertlick zolde gespraken hebben, dat he sodan gud vp de Russzen voren wolde, vormoden vnns vnnsze schriffte jn deme dele anders nicht medebringhen, dan de sake der anholdinghe was, dat Ericus van anderen luden gestlick vnde wertlick bynnen vnnszer [stad] beluth vnde beramet wart, dat he den salpeter vp de Russzen voren wolde. Vp dat denne sodane gesegge vnde vordechtnisse Ericj mit anderen anhangenden saken in demesuluen vnnszen breue bestemmet, gestellet vnnde to rugge gelacht worde, hadde wy den salpeter vp juwer g. scriffte nu dirlanget, angeholden vnde losz gelaten, alsz dat do van Erico belauet wart vnde ok van vnns jn vnnszeren schrifften alle tid bogert is, darumme dat sulue ock noch begerende, juwe g. vnns wille vorwitliken, so nu muntlik vnde schrifftlick geschen is, wes se an sodaner ware vnde anderen notrofftigen dingen dar der Russen haluen [nen] misdunckent an is, to eres gebedes behoff bynnen vnnser stad wil gekofft vnde vorkofft hebben, sal der suluen juwer g. alle weghe vngeweyert worgunt vnde utgestadet werden, jn sodaner leue vnde fruntschop alsze de sake to allen tiden tuschen eren voruaren vnde allen ingesetenen heren vnde vndersaten des rikes to Zweden vnde den vnnszen bet an desse tid gestan hebben mit der hulpe Godes almechtich, dem wy juwe g. etc.